Subject: Innovatsiooniprojekti ideekavandi vastuskiri
From: Aivar Hiio <[email-masked]>
To: Transpordiamet <[email-masked]>
Cc: [email-masked]
Date: Fri, 20 Feb 2026 21:46:19 +0200

Asja viide: 25-02315

Tere

Suur tänu Riigikantselei avaliku sektori innovatsioonifondi ideekavandi 
esitamise eest. 
Saadame teile väljavõtte 
hindamiskomisjoni hinnangust projektile “Plastijäätmete väärindamine teekatendites”. Hindamiskomisjoni 
liikmed otsustasid teie projekti toetada tingimusega, et ideekavandit 
täiendatakse vastavalt ettepanekule.

1. Lahendatava probleemi olulisus 
Probleem on aktuaalne ja põhjendatud, kuid mitte ajakriitiline.  
Probleemi mõju on mitmesuunaline: panus jäätmereformi ja 
ringmajanduse kasvu, kliimaeesmärkide täitmisse ning kulude kokkuhoidu 
teedeehituses. Mõjudel on otsene seos Eesti 2035 eesmärkidega. Mõju sõltub 
tugevalt välistest teguritest (plasti kättesaadavus, koostöö 
ümbertöötlejatega, regulatiivsed nõuded).  
Projekt on eduka lahenduse korral üleriigilise rakendamise 
potentsiaaliga ning Transpordiametil on nii valmisolek kui hoovad muuta 
plastjäätmetega asfaldi kasutamine teedeehituses kas soovituslikukus või 
kohustuslikuks. 
Küsitav on riigi roll probleemi lahendajana, kuid kuna asfalditootjate 
jaoks on selline teadusmahukas uuring liiga kallis ja nad ise seda ei tee, 
siis on Transpordiameti kui suurima teedeehituse tellija initsiatiiv 
selles innovatsioonis õigustatud. 
2. Projekti lahendussuunad on läbimõeldud ja põhjendatud 
Projektis on kavandatud loogiline ja põhjendatud etapiviisiline 
lahenduskäik, mis toetab eesmärgi saavutamist. Fookuses on vaid üks 
lahendussuund, kuid selle sees mitmeid tehnilisi võimalusi. 
Eesti kontekstis on lahendus uuenduslik, kuna iga riik vajab 
kohalikele oludele kohandatud lahendust (kohalikud jäätmed ja materjalid, 
kliimatingimused ja teehoolduse spetsiifika).   
Projekti innovatsioon on praktiline ja rakenduslik, avatud ollakse 
ka uutele lahendustele. Läbi lahendamist vajab ka lahenduse integreerimine 
asfalditootjate tootmisprotsessidesse. 
3. Katseprojekti elluviimisega seotud riskid ja nende maandamismeetmed on 
läbi mõeldud  
Projekti elluviimise ja hilisema kasutuselevõtu riskid on küll välja 
toodud, kuid nende maandamist ei adresseerita piisavalt (sobivad jäätmed 
sisendina, tootmisprotsess, keskkonnamõju, regulatsioonid, mainerisk). 
4. Projekti ajakava ja eelarve realistlikkus 
Üldjoontes on projekti ajakava ja eelarve realistlikud ning omavahel 
loogilises seoses, eelarve võib olla veidi alahinnatud. Positiivne on, et 
elluviimine on kavandatud etapiviisilisena.    
Ajakavas võiks olla rohkem puhvreid (teedeehituse sesoonsus, partnerite 
kaasamine, iteratsioonid). 
5. Projekti meeskonna suutlikkus 
Projektile on kavandatud kompetentne ja mitmekesine tuumikmeeskond, kuid 
kirjeldatud on vaid rollid, mitte konkreetsed inimesed. 
Kaasatavad osapooled ja huvirühmad on kaardistatud, samuti on kaardistatud 
välise ekspertiisi vajadused.  
Kajastatakse ka rahvusvahelise hanke võimalust, kuid 
välismaise töövõtja puhul jääb ebaselgeks, kuidas tagatakse tema kaasatus 
tootmis- ja välitesti faasis. 
Maandada tuleb risk ja on äärmiselt oluline, et tegu ei oleks nn ühe 
entusiasti sooloprojektiga Transpordiametis. 
6. Valmisolek viia innovatsiooniprojekti tulemusi hiljem ellu 
Ideekavandist tuleb selgelt välja lahenduse hilisem rakendamise kavatsus 
projekti positiivse tulemuse korral, samuti valmisolek regulatsioone ja 
standardeid vastavalt muuta. Seega hilisema laiema kasutuse potentsiaal on 
suur. 
Transpordiameti roll probleemi omanikuna ja 
vastutus lahendamisel on kirjeldatud. Käsitletud on ka lahenduse 
hilisema elluviimise eeldusi. 
Selgemat plaani ja läbimõtlemist vajab koostöö ning rollijaotus 
erasektoriga ja ka konkreetsem tegevusplaan tulemuste praktikasse 
jõudmiseks.  
Tõenäoliselt ei ole läbi mõeldud intellektuaalomandi kuuluvuse ja 
kasutamise ning tehnoloogiasiirde küsimus, kuna ideekavand seda ei 
kajasta. 
Tulemuste valideerimiseks ja levitamiseks tasuks teha laiem osapoolte 
kaardistus. 
Otsus 
Toetada tingimustel, et: 
lisada projekti esimene etapp tasuvusanalüüsi tegemiseks ning 
alustada projektiga vaid siis, kui analüüsi põhjal on selle tasuvus 
tõendatud; 
enne projektiga alustamist kaardistada asfalditootjate huvi edukas 
lahendus hiljem kasutusele võtta ja oma tootmisprotsessidesse 
integreerida. 

 
Palun saatke hindamiskomisjoni otsuse tingimustele vastav täiendatud 
ideekavand hiljemalt 9. märtsiks 2026 e-posti teel oma Riigikantselei 
innovatsioonivaldkonna poolsele kontaktisikule. Täiendatud ideekavandit 
uuesti allkirjastama ei pea.  
 
Heade soovidega 
 
Aivar Hiio  
innovatsioonivaldkonna juht   
Riigikantselei  
Rahukohtu 3 | 15161 Tallinn  
693 5555 | www.riigikantselei.ee